

## **השיעור נכתב בשיתוף עם הספרייה הלאומית**

**רקע למורה:**

השיר סע לאט, הוא לדעת רבים אחד משיריו הבולטים ביותר של אריק איינשטיין אשר נכתב והושר על ידו. השיר נכתב כשנה לאחר מלחמת יום הכיפורים כאשר עדיין שררה במדינה אווירה קשה לאור תוצאות המלחמה, שעל אף הניצחון הישראלי בה, גבתה מחיר כבד בחיי אדם.

השיר מתאר נסיעה ברכב ישן באמצע לילה קר ורטוב לעבר יעד בלתי ידוע בתנאים של ראות לקויה ['לא רואים ממטר'], ומתקיים בו מעין דו שיח בין מחבר השיר לבין הנהג צבי. מרבית השיר צבי 'מקטר' על תופעה כלשהי ומציג גישה פסימית, בנוסף לכך שהוא כנראה לוחץ על דוושת הגז כדי לזרז את הנסיעה. בניגוד לצבי ואולי כתגובה אליו מתאר הדובר בשיר את שטף מחשבותיו הנתונות למצבם של אחרים [חיילים, אוהדים, אהובה], המכילות מבט חומל ומקבל כלפי המציאות, תוך שהוא מעיר מדי פעם לנהג 'סע לאט'. הנסיעה ברכב מתנהלת במקביל לתהליך הנפשי של המחשבות, ולדעת המחבר יש להאט את קצב הנסיעה החיצוני כדי לאפשר את קיומה של החוויה הפנימית ['תן למחשבות לרוץ, סע לאט'].

בשיאו של השיר, שיא המתבטא גם מבחינה מוזיקלית, מזכיר המשורר לנהג נסיעה לאילת. נסיעה זו מהווה ניגוד חריף למצב בו מצויים השניים ברכב:  מזג אויר חם, המים כמקור להנאה ולשכשוך, תחושה של 'ביחד'. מנקודה זו חל מהפך בנקודת המבט של השניים: הנהג לפתע הופך אופטימי ['גילו כוכב שיש עליו חיים'], ואילו הדובר נכנס לחרדה שיזרקו עליהם רימון 'ונלך לעזאזל'.

מבחינת הרקע הקונקרטי לכתיבת השיר יש לציין כי 'צבי' הנהג, הנו צבי שיסל שהפיק את אלבומיו של איינשטיין באותה תקופה, והנסיעה מתארת ככל הנראה את דרכם של השניים להופעה מוזיקלית במקום כלשהו. מכאן הביטחון 'לא יתחילו בלעדינו'. עם זאת, חשוב לציין בפני התלמידים שהדובר בשיר לא טורח להבהיר זאת, מה שמותיר את השיר במישור אבסטרקטי יותר.